China afirmă că va lua "toate măsurile necesare" pentru a-și proteja interesele după votul care ar putea duce la interzicerea TikTok în SUA
China a declarat joi că va lua "toate măsurile necesare" pentru a proteja interesele de peste hotare ale companiilor sale, după ce Camera Reprezentanților din SUA a aprobat un proiect de lege care ar obliga TikTok să rupă legăturile cu compania mamă sau să se confrunte cu o interdicție la nivel național, transmite agenția AFP.
"SUA ar trebui să respecte cu adevărat principiile economiei de piață și ale concurenței loiale (și) să înceteze să mai suprime pe nedrept companiile străine", a declarat un purtător de cuvânt al Ministerului Comerțului de la Beijing.
Acesta a avertizat că Beijingul va "lua toate măsurile necesare pentru a-și proteja cu hotărâre drepturile și interesele legitime".
Camera Reprezentanților din SUA a adoptat un proiect de lege care ar putea duce la interzicerea la nivel național a rețelei de socializare TikTok, relatează BBC.
Actul normativ ar putea provoca eliminarea TikTok din toate magazinele de aplicații din SUA, cu excepția cazului în care gigantul tehnologic chinez ByteDance își vinde participația pe care o deține în platformă, în termen de șase luni..
Proiectul se va îndrepta spre Senat, unde nu este încă clar în ce sens vor vota membrii acestuia.
Între timp, președintele Joe Biden a declarat că va semna legea dacă proiectul de lege va fi adoptat în Senat.
Această măsură vine în urma eforturilor anterioare ale autorităților americane de a limita accesul la aplicație, invocând riscuri pentru securitatea națională.
Legiuitorii americani spun că ByteDance, proprietarul TikTok, are legături cu Partidul Comunist Chinez – lucru negat de ByteDance și TikTok.
Fostul președinte Donald Trump a încercat fără succes să interzică aplicația atunci când se afla la Casa Albă în 2020. Dar Trump a criticat noul proiect de lege, spunând că limitarea TikTok ar avantaja în mod nedrept Facebook.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank